Lietuvos Respublikos Vyriausybė

nutarimas

Dėl BIUDŽETINĖS ĮSTAIGOS VALSTYBINĖS MAŠINŲ BANDYMO STOTIES PRIE ŽEMĖS ŪKIO MINISTERIJOS PERTVARKYMO Į VALSTYBĖS ĮMONĘ IR TURTO PERDAVIMO

2015 m. rugpjūčio 12 d. Nr. 853
Vilnius

Vadovaudamasi Lietuvos Respublikos biudžetinių įstaigų įstatymo 13 straipsnio 2 dalimi, Lietuvos Respublikos civilinio kodekso 2.104 straipsniu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 7 straipsnio 1 dalimi ir 10 straipsniu, Lietuvos Respublikos valstybės ir savivaldybės įmonių įstatymo 13 straipsnio 2 ir 5 dalimis ir įgyvendindama Lietuvos Respublikos žemės ūkio, maisto ūkio ir kaimo plėtros įstatymo 4 straipsnio 3 dalį ir Valstybės turto perdavimo valdyti, naudoti ir disponuoti juo patikėjimo teise tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl Valstybės turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“, Lietuvos Respublikos Vyriausybė nutaria:

1. Sutikti, kad biudžetinė įstaiga Valstybinė mašinų bandymo stotis prie Žemės ūkio ministerijos (įstaigos kodas Juridinių asmenų registre – 190819979) būtų pertvarkyta į valstybės įmonę.

2. Nustatyti, kad:

2.1. Biudžetinės įstaigos pertvarkymo tikslai – racionaliau naudoti Lietuvos Respublikos valstybės biudžeto lėšas ir įgyvendinti Lietuvos Respublikos žemės ūkio, maisto ūkio ir kaimo plėtros įstatymo 4 straipsnio 3 dalį.

2.2. Po pertvarkymo veiksiantis juridinis asmuo – valstybės įmonė Mašinų bandymo stotis (toliau – valstybės įmonė), kurios buveinė – Kauno raj. sav., Domeikavos sen., Domeikavos k., Neries g. 4.

2.3. Valstybės įmonės veiklos tikslai:

2.3.1. teikti viešąsias ir (arba) administracines paslaugas, įgyvendinant teisės aktų nuostatas dėl žemės ar miškų ūkio transporto priemonių atitikties įvertinimo ir tipo patvirtinimo, apdorojimo augalų apsaugos produktais įrangos techninės apžiūros sistemos plėtros ir valstybinės žemės ūkio mašinų saugos ekspertizės, siekti šioje srityje socialinių ir valstybinių tikslų;

2.3.2. teikti paslaugas, susijusias su valstybinės produktų saugos ekspertize, žemės ūkio mašinų, darbo įrenginių atitikties teisės aktų reikalavimams vertinimu, specialių transporto priemonių, skirtų greitai gendantiems produktams gabenti, bandymais, taip pat vykdyti kitą pelningą veiklą.

2.4. Valstybės įmonės savininkės teises ir pareigas įgyvendina Lietuvos Respublikos žemės ūkio ministerija.

3. Perduoti po biudžetinės įstaigos Valstybinės mašinų bandymo stoties prie Žemės ūkio ministerijos pertvarkymo veiksiančiai valstybės įmonei 2015 m. rugsėjo 30 d. balansine verte biudžetinės įstaigos Valstybinės mašinų bandymo stoties prie Žemės ūkio ministerijos patikėjimo teise valdytą visą ilgalaikį ir trumpalaikį materialųjį, nematerialųjį turtą ir nuosavybės vertybinius popierius (akcijas) valdyti, naudoti ir disponuoti jais patikėjimo teise.

4. Nustatyti, kad:

4.1. Perdavus 3 punkte nurodytą ilgalaikį materialųjį, nematerialųjį turtą ir vertybinius popierius valstybės įmonės turto vertės padidėjimas turi būti registruojamas valstybės įmonės savininko kapitalo dalyje.

4.2. Valstybės įmonei perduotas 3 punkte nurodytas trumpalaikis materialusis turtas yra dotacija.

Ministras Pirmininkas	Algirdas Butkevičius

Žemės ūkio ministrė	Virginija Baltraitienė